KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2022. november 23-i ülésére)
TÁRGY: 
Kiskőrös, Luther MÁRTON tér 1. szám alatti ingatlan helyiségeinek használata TÁRGYÁBAN MEGKÖTÖTT bérleti szerződések módosítása 
Kiskőrös Város Önkormányzata (a továbbiakban: Önkormányzat) kizárólagos tulajdonát képezi a Kiskőrös 2677/2 hrsz-on nyilvántartott, kivett irodaház rendeltetésű, természetben 6200 Kiskőrös, Luther Márton tér 1. szám alatti ingatlan. 

Kiskőrös Város Hegyközsége és az Önkormányzat 2012-ben bérleti szerződést kötött a 6200 Kiskőrös, Luther tér 1. szám alatti ingatlanban 35,1 m2 nagyságú helyiség használatára vonatkozóan, meghatározott időtartamra, 2012. június 01. napjától 2022. május 31. napjáig. Kiskőrös Város Hegyközségének bérleti jogviszonya a veszélyhelyzettel összefüggő átmeneti szabályokról szóló 2021. évi XCIX. törvény 152. § (1) és (6) bekezdéseire figyelemmel 2022. december 31. napjáig meghosszabbodott.  

Az ÜDE-KUNSÁG Vidékfejlesztési Egyesület és az Önkormányzat szintén 2012-ben bérleti szerződést kötött a 6200 Kiskőrös, Luther tér 1. szám alatti ingatlanban 22,8 m2 és 15,732 m2 nagyságú helyiségek használatára vonatkozóan, meghatározott időtartamra, 2012. június 01. napjától 2022. május 31. napjáig. Az ÜDE-KUNSÁG Vidékfejlesztési Egyesület bérleti jogviszonya a veszélyhelyzettel összefüggő átmeneti szabályokról szóló 2021. évi XCIX. törvény 152. § (1) és (6) bekezdéseire figyelemmel 2022. december 31. napjáig szintén meghosszabbodott.  

A Nemzeti Agrárgazdasági Kamara és az Önkormányzat 2020 novemberében helyiségbérleti szerződést kötött a 6200 Kiskőrös, Luther tér 1. szám alatti ingatlanban három, összesen 44,53 m2 nagyságú irodahelyiségek használatára vonatkozóan, meghatározott időtartamra, 2020. november 01. napjától 2025. október 30. napjáig terjedően.  
Mindhárom bérleti szerződésben a bérleti díj négyzetméterenként havi bruttó 1.500,-Ft összegben került megállapításra, mely jelenleg magában foglalja a közüzemi szolgáltatások díját is. 
2022 októberében az Önkormányzat - a közüzemi szolgáltatások nagymértékű megemelkedésére tekintettel - a bérlőknél kezdeményezte a bérleti szerződések módosítását akként, hogy a jövőben – 2022. december 01. napjától – a bérleti díj nem foglalja magában a közüzemi szolgáltatások díját, azok a bérlőket terhelnék területarányos használat alapján, a bérleti díj összege viszont négyzetméterenként havi bruttó 1.000,-Ft összegre csökkenne. 
Tekintettel arra, hogy a Kiskőrös Város Hegyközsége és az ÜDE-KUNSÁG Vidékfejlesztési Egyesület bérleti szerződésének hatálya 2022. december 31. napján lejár, az Önkormányzatnak pedig a helyiségekre önkormányzati feladatok ellátása érdekében nincs szüksége, ezért kezdeményezte ezen szervezetek bérleti szerződésének 2025. október 30. napjáig való meghosszabbítását is.  
Mindhárom szervezet a bérleti szerződések fentiek szerinti módosításával, illetve meghosszabbításával egyetértett. 
A Kiskőrös Város Hegyközsége által bérelt irodahelyiség a valóságban 35,48 m2 nagyságú, az ÜDE-KUNSÁG Vidékfejlesztési Egyesület által használt két irodahelyiségé pedig 22,48 m2, illetve 15,82 m2 alapterületű, ezért a bérleti szerződésekben a helyiségek alapterületeire vonatkozó rendelkezéseket is módosítani szükséges. 
Kiskőrös Város Önkormányzata Képviselő-testületének az önkormányzati vagyonról, a vagyon hasznosításáról szóló 26/2012. (XII.19.) önkormányzati rendelet 27. § (2) bekezdése alapján: „a Képviselő-testület dönt az 1 évet meghaladó használati, hasznosítási jog átengedéséről.”

Kiskőrös Város Önkormányzata Képviselő-testületének az önkormányzat tulajdonában álló lakások és nem lakás célú helyiségek bérletéről és elidegenítéséről szóló 5/2014. (III.27.) önkormányzati rendelet 27. §-a értelmében „a helyiség 1 évet meghaladó bérletéről és a helyiség bérletének meghosszabbításáról a Képviselő-testület dönt”.

Fentiekre tekintettel javaslom, hogy a Képviselő-testület járuljon hozzá a Kiskőrös Város Hegyközsége, az ÜDE-KUNSÁG Vidékfejlesztési Egyesület és a Nemzeti Agrárgazdasági Kamara bérleti szerződésének módosításához a határozat-tervezetben, valamint annak mellékletét képező bérleti szerződések módosításaiban foglaltak szerint.
Kiskőrös, 2022. november 15. 

Domonyi László s.k.,

polgármester

HATÁROZAT-TERVEZET

A Képviselő-testület
1. egyetért azzal, hogy a Kiskőrös Város Önkormányzata (a továbbiakban: Önkormányzat) és a Kiskőrös Város Hegyközsége között az Önkormányzat kizárólagos tulajdonát képező, Kiskőrös 2677/2 hrsz-on nyilvántartott, kivett irodaház rendeltetésű ingatlanban 35,48 m2 nagyságú helyiség használatára vonatkozó bérleti szerződés 2022. december 01. napjával a határozat-tervezet 1. melléklete szerinti tartalommal módosításra kerüljön. 
2. egyetért azzal, hogy az Önkormányzat és az ÜDE-KUNSÁG Vidékfejlesztési Egyesület között az Önkormányzat kizárólagos tulajdonát képező, Kiskőrös 2677/2 hrsz-on nyilvántartott, kivett irodaház rendeltetésű ingatlanban 22,48 m2 és 15,82 m2 (összesen:    38,30 m2) nagyságú helyiségek használatára vonatkozó bérleti szerződés 2022. december 01. napjával a határozat-tervezet 2. melléklete szerinti tartalommal módosításra kerüljön. 
3. egyetért azzal, hogy az Önkormányzat és a Nemzeti Agrárgazdasági Kamara között az Önkormányzat kizárólagos tulajdonát képező, Kiskőrös 2677/2 hrsz-on nyilvántartott, kivett irodaház rendeltetésű ingatlanban 16,24 m2, 16,28 m2 és 12,01 m2 (összesen: 44,53 m2) nagyságú helyiségek használatára vonatkozó helyiségbérleti szerződés 2022. december 01. napjával a határozat-tervezet 3. melléklete szerinti tartalommal módosításra kerüljön. 
4. felhatalmazza a polgármestert a határozat-tervezet 1., 2. és 3. mellékletét képező bérleti szerződések módosításainak aláírására.
Felelős:
polgármester

Határidő: 
2022. november 30. 
